FI Euroopan unionin virallinen lehti L 54/6

KOMISSION TÄYTÄNTÖÖNPANOASETUS (EU) 2017/358,

annettu 28 päivänä helmikuuta 2017,

tehoaineen akrinatriini hyväksymisedellytysten vahvistamisesta täytäntöönpanoasetuksen (EU) N:o 540/2011 mukaisesti

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon kasvinsuojeluaineiden markkinoille saattamisesta sekä neuvoston direktiivien 79/117/ETY ja 91/414/ETY kumoamisesta 21 päivänä lokakuuta 2009 annetun Euroopan parlamentin ja neuvoston asetuksen (EY) N:o 1107/2009 (1) ja erityisesti sen 13 artiklan 2 kohdan c alakohdan,

sekä katsoo seuraavaa:

(1) Tehoaine akrinatriini hyväksyttiin asetuksen (EY) N:o 1107/2009 mukaisesti komission täytäntöönpanoasetuksella (EU) N:o 974/2011 (2), ja se sisältyy komission täytäntöönpanoasetuksen (EU) N:o 540/2011 (3) liitteessä olevassa B osassa olevaan luetteloon. Täytäntöönpanoasetuksen (EU) N:o 540/2011 liitteessä olevassa B osassa olevan rivin 19 mukaisesti ”lupa voidaan myöntää ainoastaan hyönteisten ja punkkien torjunta-aineena käyttöä varten määrinä, jotka eivät ole suurempia kuin 22,5 g/ha käyttökertaa kohti”.

(2) Cheminova A/S, jonka pyynnöstä akrinatriini hyväksyttiin, toimitti 8 päivänä toukokuuta 2012 hakemuksen, joka koski tehoaineen akrinatriini hyväksynnän edellytysten muuttamista siten, että sen käyttö sallittaisiin hyönteisten ja punkkien torjunta-aineena ilman määrällisiä rajoituksia. Hakemuksen mukana oli käyttötarkoituksen laajentamiseen liittyviä tietoja. Hakemus toimitettiin Ranskalle, joka oli nimetty esitteleväksi jäsenvaltioksi komission asetuksella (EY) N:o 1490/2002 (4).

(3) Ranska arvioi hakijan toimittamat tiedot ja laati lisäyksen arviointikertomuksen luonnokseen. Se toimitti 5 päivänä marraskuuta 2012 kyseisen lisäyksen komissiolle ja kopion siitä Euroopan elintarviketurvallisuusviranomaiselle, jäljempänä ’elintarviketurvallisuusviranomainen’.

(4) Elintarviketurvallisuusviranomainen toimitti lisäyksen hakijalle ja jäsenvaltioille sekä asetti sen yleisesti saataville ja myönsi 60 päivän määräajan kirjallisten huomautusten toimittamiseksi.

(5) Elintarviketurvallisuusviranomainen otti huomioon arviointikertomuksen luonnokseen tehdyn lisäyksen ja esitti 21 päivänä marraskuuta 2013 päätelmänsä (5), jotka koskivat akrinatriinia ja sen käyttöä hyönteisten ja punkkien torjunta-aineena ilman rajoituksia.

(6) Elintarviketurvallisuusviranomainen toimitti päätelmänsä hakijalle, jäsenvaltioille ja komissiolle sekä julkaisi ne. Ottaen huomioon lisäyksen, jonka esittelevä jäsenvaltio teki arviointikertomuksen luonnokseen, ja elintarviketurvallisuusviranomaisen päätelmät komissio esitti pysyvälle kasvi-, eläin-, elintarvike- ja rehukomitealle tarkastelukertomuksen ja asetusluonnoksen.

(7) Hakijalle annettiin mahdollisuus esittää huomautuksensa akrinatriinia ja mainittua lisäystä koskevasta tarkastelukertomuksesta. Hakija toimitti huomautuksensa, ja ne on tutkittu huolellisesti. Hakijan esittämistä perusteluista huolimatta johdanto-osan 8 kappaleessa tarkoitettuja huolenaiheita ei voitu poistaa.

(8) Tarkastelukertomuksen ja muiden tarkasteltavana olevan asian kannalta merkityksellisten tekijöiden perusteella katsotaan, että hakijan toimittamat lisätiedot eivät riitä poistamaan niitä erityisiä huolenaiheita, joiden vuoksi akrinatriinin käyttö rajoitettiin määriin, jotka eivät ole suurempia kuin 22,5 g/ha käyttökertaa kohti. Akrinatriini on erityisen myrkyllinen kaloille ja vedessä eläville selkärangattomille, ja jo sen hyväksyntä nykyisin sovellettavina määrinä edellyttää laajoja riskinhallintatoimenpiteitä. Hakijan toimittamilla lisätiedoilla ei pysytty osoittamaan, että suunnitellusta määrien merkittävästä lisäämisestä ja sen aiheuttamasta altistumisen lisääntymisestä aiheutuva riski olisi asianomaisille vesieliöille edelleen hyväksyttävä. Lisäksi ilmoittajan toimittamien vahvistavien tietojen perusteella elintarviketurvallisuusviranomainen päätteli, että suuremmat määrät aiheuttaisivat korkean riskin muille kuin kohdelajina oleville niveljalkaisille, mikä osaltaan vahvistaa sitä, että kyseisiä määriä ei voida korottaa.

(9) Näin ollen ei ole osoitettu, että akrinatriinia sisältävien kasvinsuojeluaineiden voitaisiin olettaa täyttävän asetuksen (EY) N:o 1107/2009 4 artiklan 3 kohdassa säädetyt yleiset vaatimukset, jos sitä käytetään hyönteisten ja punkkien torjunta-aineena ilman määrällisiä rajoituksia.

(10) Tehoaineen akrinatriini hyväksynnän edellytykset, sellaisena kuin ne ovat esitettyinä täytäntöönpanoasetuksen (EU) N:o 540/2011 liitteessä olevassa B osassa olevalla rivillä 19, olisi näin ollen vahvistettava.

(11) Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

ON HYVÄKSYNYT TÄMÄN ASETUKSEN:

1 artikla

Hyväksymisedellytysten vahvistaminen

Vahvistetaan tehoaineen akrinatriini hyväksynnän edellytykset, sellaisena kuin ne ovat esitettyinä täytäntöönpanoasetuksen (EU) N:o 540/2011 liitteessä olevassa B osassa olevalla rivillä 19.

2 artikla

Voimaantulo

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 28 päivänä helmikuuta 2017. Komission puolesta Puheenjohtaja Jean-Claude JUNCKER

(1) EUVL L 309, 24.11.2009, s. 1.

(2) Komission täytäntöönpanoasetus (EU) N:o 974/2011, annettu 29 päivänä syyskuuta 2011, tehoaineen akrinatriini hyväksymisestä kasvinsuojeluaineiden markkinoille saattamisesta annetun Euroopan parlamentin ja neuvoston asetuksen (EY) N:o 1107/2009 mukaisesti ja komission täytäntöönpanoasetuksen (EU) N:o 540/2011 liitteen ja komission päätöksen 2008/934/EY muuttamisesta (EUVL L 255, 1.10.2011, s. 1).

(3) Komission täytäntöönpanoasetus (EU) N:o 540/2011, annettu 25 päivänä toukokuuta 2011, Euroopan parlamentin ja neuvoston asetuksen (EY) N:o 1107/2009 täytäntöönpanosta hyväksyttyjen tehoaineiden luettelon osalta (EUVL L 153, 11.6.2011, s. 1).

(4) Komission asetus (EY) N:o 1490/2002, annettu 14 päivänä elokuuta 2002, neuvoston direktiivin 91/414/ETY 8 artiklan 2 kohdassa tarkoitetun työohjelman kolmannen vaiheen täytäntöönpanoa koskevista yksityiskohtaisista lisäsäännöistä ja asetuksen (EY) N:o 451/2000 muuttamisesta (EYVL L 224, 21.8.2002, s. 23).

(5) Conclusion on the peer review of the pesticide risk assessment of the active substance acrinathrin. EFSA Journal 2013;11(12):3469. Saatavilla verkossa osoitteessa www.efsa.europa.eu/efsajournal.htm.